GEMEENTE DIAGNOSE – Skuilkrans
Op Sondag 25 September het meer as 66 lidmate van ons gemeente saamgewerk aan `n Gemeentediagnose saam met Prof Malan Nel. In dié geval beteken diagnose glad nie `n vermoede van siekte nie. Inteendeel!
Dit is nie `n geval dat Skuilkrans by Prof Malan Nel aangemeld het om te vra dat hy ons moet help om gesond te word nie. Hy is gevra om die groot aantal lidmate wat hulle hele Sondag afgestaan het, te begelei om die stand van sake in die gemeente te help bepaal. Aan die hand van `n werkboek is gestruktureerde gesprek gevoer oor die aard van ons gemeente en oor die rigting waarheen die gemeente op die kort en langer termyn wil beweeg.
Die Sondag-byeenkoms was die begin van `n proses waarin ons hoop om die hele gemeente te betrek. Die groep wat bymekaar gekom het, is nie `n super groep lidmate of uitgesoekte leiers nie. Dit het bestaan uit die mense vir wie dit moontlik was om die hele dag aan hierdie baie belangrike saak af te staan. Hulle was verteenwoordigend van die gemeente: daar was `n hele gesin, en jongmense, dominees en kerkraadslede, bedieningsleiers en lidmate, mans en vroue, ouer mense. Die groep het bestaan uit mense wat van nature meer optimisties is én die wat van nature meer pessimisties is. Daar was mense wat uitbundig deelneem aan alles wat gebeur en ander wat meer nadenkend reageer op al die vrae wat gevra word.
Die doel van dit alles was om vas te stel wat die gemeente se sterk punte is waarop ons as gemeente kan voortbou om as missionale gemeente ons plek in die gemeenskap en in God se koninkryk vol te staan.
Die volgende kenmerke van die gemeente is uitgewys as die elemente wat ons graag wil uitbou, omdat dit reeds sterk is:
Spesifieke, konkrete missionêre doelwitte
Pastorale versorging: Besoeke deur pastors en lidmate in die gemeenskap
Inspirerende, dinamiese en helpende eredienste
Onderrig / Geloofsontwikkeling en jeugbediening
Sterk leierskap en `n deeglike, betroubare besluitnemingsproses
Die proses gaan nou in die gemeente voort. `n Voortsettingskomitee is aangewys en hulle moet die konkrete voorstelle wat ingesamel word, verwerk. Hulle moet sorg dra dat geen idee oor die hoof gesien of misgekyk word nie. Elkeen van die 66 mense wat deelgeneem het is gevra om verdere gesprekke te gaan voer en voorstelle te vra.
Ons wil jou as lidmaat vra of jy nie aan die voortgaande proses wil deelneem nie, asseblief? As jy `n konkrete voorstel het wat enigeen van die kenmerke kan uitbou, skryf dit asseblief neer en stuur dit in. Jy kan jou voorstel neerskryf en in die kollektebordjie gooi of per e-pos na die kerkkantoor stuur. Ons sal sorg dat dit op die regte plek beland. As een van die 66 met jou kom praat, neem deel en help ons dink aan maniere waarop Skuilkrans die dinge wat ons reeds doen, beter kan doen – en dit alles tot die eer van God.
Ons sal uiteindelik baie graag biddend met tientalle spesifieke voorstelle onder elkeen van die gemeentekenmerke wil werk. Dit sal help dat ons groter helderheid kry oor waarheen ons werk en hoe ons daar gaan uitkom.